Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 485/14/6613	Žiar nad Hronom, 10.12.2014
EEČ : 2-52-170-2014

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre skutok, ktorého sa mal dopustiť tým, že dňa 02.10.2014 v čase okolo 11.30 hod.  na tržnici na ul. Dukelských hrdinov v Žiari nad Hronom zhadzovaním tovaru - ovocia a zeleniny z predajného pultu tento znehodnotil, nato napadol úderom do tváre XXXXX, nar. XXXXX, bytom XXXXX, potom kopnutím do výkladného okna novinového stánku na ul. Dukelských hrdinov rozbil sklenenú výplň, čím tak spôsobil majiteľovi XXXXX, nar. XXXXX, bytom XXXXX škodu vo výške 59,69 €, následne kopnutím nohou poškodil elektrické posuvné dvere a rozbil sklenú výplň na vchode do predajne č. 199 Coop Jednota XXXXX, na ul. Dukelských hrdinov, kde po vojdení do predajne rukami pozhadzoval z predajných stojanov a regálov rôzny tovar - alkohol, cukrovinky, kávu, drogistický tovar, čím tak spôsobil Coop Jednota XXXXX, spotrebné družstvo, IČO: XXXXX, so sídlom XXXXX celkovú škodu vo výške 2.023,19 €,

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník Obvodného oddelenia PZ XXXXX vykonaním neodkladného úkonu (ohliadky miesta činu) dňa 02.10.2014 o 12.45 hod. začal podľa § 199 ods. 1 Trestného poriadku trestné stíhanie, o čom vyhotovil uznesenie a následne uznesením pod ČVS:ORP-849/ZH-ZH-2014 zo dňa 02.10.2014 podľa § 206 ods. 1 Trestného poriadku vzniesol obvinenie XXXXX, nar. XXXXX, trvale bytom XXXXX, pre prečin poškodzovania cudzej veci podľa § 245 ods. 1, ods. 2 písm. a) Trestného zákona v súbehu s prečinom výtržníctva podľa § 364 ods. 1 písm. a) Trestného zákona na tom skutkovom základe, ako je uvedené vo výrokovej časti tohto uznesenia.

	Po vykonaní všetkých potrebných úkonov za účelom objasnenia skutkového stavu veci, poverený príslušník PZ v rámci prípravného konania predložil spisový materiál prokurátorovi s návrhom na zastavenie trestného stíhania podľa § 215 ods. 1 písm. e) Trestného poriadku, ktorý aj náležite odôvodnil.

	Preskúmaním obsahu vyšetrovacieho spisu a následným posúdením dôvodnosti navrhovaného postupu v merite veci som dospel k záveru, že vyšetrovanie bolo vykonané v súlade so zákonom a v rozsahu potrebnom na rozhodnutie, pričom v predmetnej veci sú dané dôvody na postup podľa ustanovenia § 215 ods. 1 písm. e) Trestného poriadku, teda zastavenie trestného stíhania obvineného pre skutok uvedený vo výrokovej časti je vzhľadom na výsledky vykonaného dokazovania plne opodstatnené.

	Obvinený využil svoje zákonné právo a vo veci odoprel vypovedať.

	Poverený príslušník PZ v rámci vyšetrovania vypočul poškodených XXXXX, XXXXX, XXXXX, svedkov XXXXX, XXXXX, XXXXX, XXXXX, XXXXX, ďalej do spisu zabezpečil lekárske potvrdenie, znalecký posudok vo veci vyšetrenia duševného stavu obvineného, správy na obvineného a ďalšie pre vec podstatné dôkazy.

	Vyhodnotením zabezpečených dôkazov v danom štádiu konania, som dospel k záveru, že tieto dostatočným spôsobom preukazujú, že obvinený XXXXX sa dopustil skutkov, ktoré sa mu kladú za vinu, a ktoré vykazujú znaky predmetných trestných činov.

	Vzhľadom k tomu, že v priebehu prípravného konania vyvstala potreba skúmania duševného stavu obvineného v čase spáchania predmetných skutkov, na základe príkazu sudcu pre prípravné konanie Okresného súdu XXXXX, sp. zn. 0Tp 174/2014 zo dňa 16.10.2014, boli za účelom vyšetrenia duševného stavu obvineného uznesením povereného príslušníka PZ pod ČVS:ORP-849/ZH-ZH-2014 zo dňa 22.10.2014 do konania pribratí dvaja znalci z odboru zdravotníctva a farmácie, odvetvia psychiatria.

	Z písomne vypracovaného znaleckého posudku znalcov - psychiatrov vyplýva záver, že obvinený XXXXX trpí na závažnú duševnú chorobu - Reziduálnu paranoidnú schizofréniu s procesuálnym defektom osobnosti. Vzhľadom na prítomnosť tohto závažného chronického psychotického procesuálneho duševného ochorenia znalci hodnotia rozpoznávacie schopnosti obvineného v inkriminovanom čase ako vymiznuté, teda v čase spáchania skutkov nemohol pod vplyvom prejavov duševného ochorenia rozpoznať spoločenskú nebezpečnosť skutkov a ich protiprávnosť, súčasne sa uvedené týka aj jeho ovládacích schopností, ktoré boli rovnako vymiznuté, teda nebol schopný ovládať svoje konanie. Toto jeho konanie nebolo ovplyvnené užitím kombinácie liekov ani alkoholu, v dobe inkriminovaného činu nebol pod vplyvom alkoholu, prejavovali sa už prejavy akútnej psychotickej dekompenzácie vyššie uvedeného ochorenia, pričom pôvod ochorenia nesúvisí s užívaním psychoaktívnych látok. Nakoľko k uvedenému konaniu obvineného došlo po svojvoľnom vysadení medikácie, ku ktorému by mohlo dôjsť aj v budúcnosti, pričom pobyt obvineného na slobode z psychiatrického hľadiska môže byť pri nedodržiavaní doporučenej medikácie a pri akútnych psychotických vzplanutiach ochorenia s tým súvisiacich nebezpečný pre spoločnosť, navrhujú znalci po prepustení z ústavného liečenia uloženie ochranného psychiatrického liečenia ambulantnou formou.

	Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Nepríčetnosť je jednou z okolností, ktoré vylučujú trestnú zodpovednosť. Je to stav, v ktorom páchateľ pre duševnú poruchu, ktorou trpí v čase spáchania činu inak trestného, nemôže rozpoznať, že jeho čin je protiprávny, alebo nemôže svoje konanie ovládať. Existencia duševnej poruchy sama osebe nezbavuje páchateľa trestnej zodpovednosti, za svoje konanie nezodpovedá len vtedy, ak ho duševná porucha zbavuje možnosti ovládať svoje konanie alebo možnosti rozpoznať protiprávnosť svojho konania, prípadne oboch týchto schopností.

	Z vykonaného dokazovania, najmä z podaného znaleckého posudku znalcov psychiatrov jednoznačne vyplynulo, že obvinený bol v čase spáchania skutkov nepríčetný, keďže v kritickom čase trpel duševnou chorobou, v dôsledku ktorej nevedel rozpoznať protiprávnosť činu a svoje konanie nemohol ovládať.

	Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia. Týmto rozhodnutím nie je dotknuté právo poškodeného na uplatnenie nároku na náhradu škody v občianskom súdnom konaní. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Kováč
prokurátor